11. novembril toob Lõuna-Eesti koorimuusika maraton Tartusse kokku 45 laulukoori
11. novembril toob Lõuna-Eesti koorimuusika maraton Tartusse kokku 45 laulukoori
Ühel ja samal päeval esinevad nais-, mees- ja segakoorid kolmes Tartu kirikus. Viimase kontserdi järel minnakse koos taastamist ootava laulupeokiriku, Tartu Maarja kiriku juurde, mille fassaad kaunist koorimuusikat täis päeva lõpetuseks rüütatakse omamoodi ajaloovideosse.
11. novembri esinevad Lõuna-Eesti koorimuusika maratoni raames naiskoorid kell 12 Tartu Jaani kirikus, meeskoorid kell 16 Tartu Peetri kirikus ja segakoorid kell 19 Tartu Pauluse kirikus.
Armastatud koorijuhtide Vaike Uibopuu ja Alo Ritsingu poolt algatatud Tartu ja Tartumaa kooride laulupäevade koorimuusika maratoniks ühendamine soovib kogu Eesti üldsuse tähelepanu suunata sellele, et Tartu Maarja kirik, kus toimus esimese üldlaulupeo peaproov, saaks taastatud 2019. aastaks, mil toimuvad järgmine Tartu laulupidu ja üldlaulupidu. Maratonlaulupäeva piletitulu annetatakse kiriku taastamiseks.
Koorimuusika maratoni kolmanda kontserdi järel leiab kell 22 aset ühine ärakäimine. Läbi Vanemuise pargi viib laternarongkäik koorilauljad ja publiku Pepleri tänavale veel ühe kiriku juurde – endise võimlana taastamist ootava laulupeokiriku, Tartu Maarja kiriku juurde, kust kõik kord alguse sai.
Esimese üldlaulupeo peaproovi toimumiskoha fassaad riietatakse 11. novembri õhtul omamoodi ajaloovideosse – kaasatakse-kujundatakse taastamist ootavat laulupeokirikut ennast. Lummutuslikult tekib hoone esiküljele tükikesi laulupidude ja koorilaulutraditsiooni ajaloost, mis lähemalt või kaugemalt seotud Tartu Maarja kirikuga. Lumma lisamiseks kõlavad kiriku juures mõned meile olulised koorilaulud.
Kontsertide juht on vabakutseline näitleja ja helilooja Veiko Tubin.
Viimasel kontserdil Pauluse kirikus kõnelevad piiskop Joel Luhamets ja Eesti Rahva Muuseumi direktor, ajaloolane Tõnis Lukas.
Hääled, mõtted ja mälestused tekitab laulupeokiriku fassaadile video- ja valguskunstnik Alyona Movko koostöös Valgusfestival MTÜ-ga. Kaasa löövad koorilauljad, Tartu Maarja kiriku õpetaja Joona Toivanen ning Tartu Maarja Kiriku Sihtasutuse nõukogu esimees, linnapea Urmas Klaas.
Koorikontsertide kunstilised juhid on dirigendid Vilve Maide, Alo Ritsing ja Küllike Joosing.
Laternaid rongkäiku ning kiriku juurde aitavad valmistada Tartu Luterliku Peetri Kooli ja Naerumaa lasteaia lapsed. Kõik on teretulnud neid juurde meisterdama ning 11. novembri õhtul kell 22 Tartu Maarja kiriku juurde tooma. Huvilisi lubatakse lummutuse järgselt kirikusse.
Kontsertide piletid, toetajapilet ja maratonlaulupäeva pass on müügil Piletimaailmas: https://www.piletimaailm.com/performances/71048-louna-eesti-koorimuusik…
Lisainfo:
Maris Peebo
506 8770
Maris.Peebo[at]raad.tartu[dot]ee